3.0 ลักษณะการประกอบธุรกิจ

3.1 ประวัติความเป็นมา

  บริษัทฯ ได้รับการจดทะเบียนจัดตั้งเป็นบริษัทจำกัด ในนาม “บริษัท โพลีน จำกัด” เมื่อวันที่ 24
  กันยายน 2530 โดยกลุ่มตระกูล “เลี่ยวไพรัตน์” เป็นผู้ก่อตั้งและบริหารมาจนถึงปัจจุบัน
  ด้วยทุนจดทะเบียนเริ่มแรก 100,000 บาท ประกอบธุรกิจเป็นตัวกลางในการจัดซื้อเม็ดพลาสติก
  PE (Polyethylene) จากบริษัท อุตสาหกรรมปิโตรเคมีกัลไทย จำกัด (มหาชน) (“ ทีพีไอ”
  ซึ่งปัจจุบันได้เปลี่ยนชื่อเป็น บริษัท ไออาร์พีซี จำกัด (มหาชน) - “ IRPC ” )

  ต่อมา บริษัท โพลีน จำกัด ได้เปลี่ยนชื่อเป็น บริษัท ทีพีไอ โพลีน จำกัด เมื่อวันที่ 24 ตุลาคม
  2532 และในเดือนมีนาคม 2533 บริษัทฯ ได้รับโอนกิจการผลิตเม็ดพลาสติก LDPE (Low
  Density Polyethylene) และสิทธิประโยชน์ต่างๆ ตามบัตรส่งเสริมการลงทุนจากทีพีไอ
  และได้ขยายสู่ธุรกิจการผลิตและจำหน่ายปูนเม็ดและปูนซีเมนต์ในปี 2535

  โดยในปี 2534 บริษัทฯได้จัดตั้งบริษัท ทีพีไอ คอนกรีต จำกัด ซึ่งบริษัทฯถือหุ้นในสัดส่วนร้อยละ
  99.99 เพื่อผลิตและจำหน่ายคอนกรีตผสมเสร็จ และในปี 2539 ก็ได้ผลิตปูนสำเร็จรูป

  บริษัทฯ ได้นำหลักทรัพย์เข้าจดทะเบียนในตลาดหลักทรัพย์แห่งประเทศไทย เมื่อวันที่ 20
  พฤศจิกายน 2533 และแปรสภาพเป็นบริษัทมหาชนจำกัดเมื่อวันที่ 17 กุมภาพันธ์ 2537

  พัฒนาการที่สำคัญในปี 2555

  ในปี 2555 นับเป็นอีกหนึ่งปีแห่งความสำเร็จของกลุ่มบริษัททีพีไอโพลีน
  เนื่องจากการลงทุนภายใต้โครงการลดภาวะโลกร้อนของบริษัทฯสามารถดำเนินการผลิตได้ในเชิงพาณิชย์แล้ว
  ทำให้บริษัทฯสามารถประหยัดต้นทุนและสร้างมูลค่าเพิ่มให้แก่กิจการ
  บริษัทฯยังคงเดินหน้าเพื่อพัฒนาศักยภาพให้แก่องค์กรอย่างไม่หยุดยั้ง

-   เป็นองค์กรที่ลดการปล่อยก๊าซคาร์บอนไดออกไซด์เป็นศูนย์

  ในช่วงปี 2552 - 2555 ที่ผ่านมา
  กลุ่มบริษัททีพีไอโพลีนได้ใช้กระแสเงินสดจากการดำเนินธุรกิจประมาณ 5,000 ล้านบาท
  ลงทุนภายใต้โครงการลดภาวะโลกร้อนประกอบด้วยโครงการโรงไฟฟ้าจากพลังงานความร้อนทิ้ง
  (Waste Heat Recovery Power Plant) โรงงานแปรรูปขยะเป็นเชื้อเพลิงทดแทน
  (Refuse Derived Fuel) โรงงานผลิตเชื้อเพลิงเหลว (Pyrolysis)
  โรงงานผลิตปุ๋ยอินทรีย์ (Fertilizer Plant)
  โครงการดังกล่าวล้วนได้รับบัตรส่งเสริมการลงทุนจากคณะกรรมการส่งเสริมการลงทุนและสามารถดำเนินการได้ในเชิงพาณิชย์ในปี
  2554 -2555 ที่ผ่านมา

  โครงการดังกล่าวถือเป็นนโยบายของบริษัทฯในการมุ่งสู่การเป็นบริษัทฯที่ปล่อยก๊าซคาร์บอนไดออกไซด์เป็นศูนย์
  (Zero Global Warming Impact Company)
  โดยนอกจากจะสามารถสร้างมูลค่าเพิ่มและลดต้นทุนพลังงานให้แก่บริษัทฯแล้ว
  ยังเป็นโครงการที่รักษาสิ่งแวดล้อมให้ ยั่งยืนด้วย

-   ลงทุนในโครงการกระเบื้องคอนกรีตและโครงการไฟเบอร์ซีเมนต์

  เพื่อสร้างมูลค่าเพิ่มให้แก่กิจการ
  บริษัทฯได้ลงทุนในโครงการกระเบื้องคอนกรีตประกอบด้วยผลิตภัณฑ์กระเบื้องหลังคา กระเบื้องพื้น
  และกระเบื้องผนังโดยโครงการดังกล่าวได้รับบัตรส่งเสริมการลงทุนจากคณะกรรมการส่งเสริมการลงทุนและได้เริ่มเปิดตัวผลิตภัณฑ์กระเบื้องในปี
  2555

  นอกจากนี้ บริษัทฯอยู่ระหว่างดำเนินการก่อสร้างโครงการไฟเบอร์ซีเมนต์
  ซึ่งเป็นผลิตภัณฑ์ที่ปราศจากใยหินเป็นมิตรกับสิ่งแวดล้อม
  โดยคาดว่าจะสามารถดำเนินการในเชิงพาณิชย์ได้ในปี 2557

พัฒนาผลิตภัณฑ์ในกลุ่มทีพีไอ โพลีน อย่างต่อเนื่อง

-   ผลิตภัณฑ์กระเบื้องคอนกรีต ในปี 2555
    บริษัทฯได้เปิดตัวผลิตภัณฑ์กระเบื้องคอนกรีตเทคโนโลยีใหม่ล่าสุด
    กระเบื้องหลังคาคอนกรีตทีพีไอโพลีนนับเป็นนวัตกรรมใหม่
    เป็นอีกระดับของการสร้างสรรค์และออกแบบคิดค้นด้วยขั้นตอนการผลิตที่ทันสมัยได้กระเบื้องผิวเรียบมันเงา
    เพิ่มคุณสมบัติพิเศษด้วยผลึกคริสตัล
    ผสานการปกป้องความร้อนร่วมกับสีพลาสติกซุปเปอร์อาร์เมอร์ ทีพีไอ มี UV Reflection
    ทำให้ลดอุณหภูมิใต้ท้องแผ่นกระเบื้องลงได้ 7-14 °C เมื่อเทียบกับกระเบื้องคอนกรีตทั่วไป
    โดยสามารถสะท้อนความร้อนได้ถึง 81.6% ทำให้สามารถประหยัดพลังงาน

  คุณสมบัติของผลิตภัณฑ์กระเบื้องคอนกรีต ทีพีไอ มีดังนี้

-   มีความเงางามที่เหนือกว่า ด้วยระบบเคลือบสีเรียบเนียนพิเศษ และช่วยลดอุณหภูมภายในบ้าน

-   สามารถลดอุณหภูมิได้ต่ำกว่าผู้ผลิตกระเบื้องรายอื่น 13 °C
    เมื่อเทียบกับการใช้เพียงฉนวนกันความร้อน ซึ่งลดอุณหภูมิได้ 11 °C

-   ผลิตจากปูนซีเมนต์ทีพีไอ ปูนคุณภาพสูงตามมาตรฐาน ASTM C-150 และ มอก. 15 เล่ม
    1-2547 จึงทนทานและรองรับแรงกดได้สูงสุด

-   สามารถกันน้ำไหลย้อนด้วยบัวดักน้ำถึง 3 ชั้น และรางลิ้นลึกพิเศษกันน้ำรั่วระหว่างแผ่น

  - มีเทคโนโลยีการผสมสีลงในเนื้อ ทำให้สียึดติดแน่นคงทนยาวนาน

- คอนกรีตแห้งผสมเสร็จทีพีไอ เป็นผลิตภัณฑ์พื่อช่วยอำนวยความสะดวกรวดเร็วให้แก่ผู้ใช้งาน ได้แก่

- M401 - คอนกรีตแห้งผสมเสร็จ ใช้สำหรับงานเทพื้น ปรับระดับ คอนกรีตหยาบ

- M402 - คอนกรีตแห้งผสมเสร็จ ใช้สำหรับงานเสาเอ็น-ทับหลัง ลานจอดรถ

- M403 - คอนกรีตแห้งผสมเสร็จ ใช้สำหรับงานถนน คอนกรีตเสริมเหล็ก

- M404 - คอนกรีตแห้งผสมเสร็จ ใช้สำหรับงานเสา-ถนน ตอม่อ

- ปูนฉาบสำเร็จรูป ซูเปอร์ สกิมโค้ท ทีพีไอ เพื่อความสะดวกรวดเร็วสำหรับงานฉาบแต่งผิวบาง

-   คอนกรีตไหลเข้าแบบง่ายทีพีไอ

  สำหรับงานก่อสร้างโครงสร้างคอนกรีตเสริมเหล็ก
  นอกจากการเลือกใช้ผลิตภัณฑ์คอนกรีตที่มีคุณภาพดีแล้ว สิ่งสำคัญอีกประการหนึ่งคือ
  การทำคอนกรีตให้แน่นและแข็งแรง
  อย่างไรก็ตามในบางครั้งการจี้เขย่าคอนกรีตให้แน่นและมีคุณภาพนั้นทำได้ยาก
  เนื่องมาจากความหนาแน่น สลับซับซ้อนของเหล็กเสริมภายใน
  ซึ่งการจี้เขย่าคอนกรีตที่ไม่ดีอาจทำให้คอนกรีตเป็นโพรงจนโครงสร้างสูญเสียความสามารถในการรับน้ำหนักได้
  ผลิตภัณฑ์คอนกรีตทีพีไอไหลเข้าแบบง่ายจึงถูกออกแบบขึ้นเพื่อขจัดปัญหาเหล่านี้
  และด้วยวัตถุดิบที่คัดสรรเป็นอย่างดีประกอบกับการออกแบบสัดส่วนผสมที่เหมาะสมร่วมกับน้ำยาผสมคอนกรีตชนิดพิเศษ
  ทำให้คอนกรีตมีความสามารถในการไหลเข้าแบบผ่านเหล็กเสริมที่หนาแน่นได้อย่างง่ายดาย
  คอนกรีตที่ได้มีความหนาแน่น ทึบ และแข็งแรง รับน้ำหนักได้เต็มที่และมีความคงทนสูง

-   คอนกรีตทนกรดทีพีไอ

  คอนกรีตทนกรดทีพีไอ
  เป็นคอนกรีตพิเศษที่ถูกพัฒนาขึ้นเพื่อช่วยลดการกัดกร่อนของคอนกรีตที่ต้องใช้งานในสภาวะการเป็นกรด
  เนื่องจากกรดสามารถทำลายสารประกอบแคลเซียมทุกประเภทที่มีอยู่ในคอนกรีต
  ทำให้เนื้อคอนกรีตถูกทำลายหายไป มวลรวมจึงหลุดออกจากคอนกรีตได้ง่าย
  คอนกรีตทนกรดทีพีไอถูกออกแบบมีอัตราส่วนน้ำต่อตัวเชื่อมประสานที่ต่ำกว่า 0.40
  และความหนาแน่นสูง
  โดยผสมสารซิลิกาฟูมและน้ำยาผสมคอนกรีตชนิดพิเศษในปริมาณสัดส่วนที่เหมาะสม
  ช่วยลดปริมาณแคลเซียมไฮดรอกไซด์ในคอนกรีต
  และลดการกัดกร่อนช่วยให้คอนกรีตมีอายุการใช้งานนานมากขึ้น

-   ผลิตภัณฑ์ปุ๋ยอินทรีย์เม็ด

  ภายหลังการเปิดตัวผลิตภัณฑ์ปุ๋ยอินทรีย์น้ำ (Liquid Fertilizer) เมื่อปี 2554 แล้ว
  บริษัทฯได้เปิดตัวผลิตภัณฑ์ปุ๋ยอินทรีย์เม็ด (Fertilizer Pellet) ในปี 2555
  ซึ่งได้รับการตอบรับจากตลาดด้วยดี

  3.2 ภาพรวมการประกอบธุรกิจ ณ วันที่ 31 ธันวาคม 2555

3.3 รายละเอียดธุรกิจ

  บริษัทฯ เป็นผู้ผลิตและจำหน่ายปูนซีเมนต์ เม็ดพลาสติก LDPE &EVA และกระเบื้องคอนกรีต
  โดยดำเนินธุรกิจที่เกี่ยวเนื่องผ่านบริษัทในเครือทีพีไอโพลีน ประกอบด้วยธุรกิจต่างๆ ดังนี้

1.  ธุรกิจปูนซีเมนต์ ปูนเม็ด และปูนสำเร็จรูป

  บริษัทฯเป็นผู้ผลิตและจำหน่ายผลิตภัณฑ์ปูนซีเมนต์ ปูนเม็ด และปูนสำเร็จรูปชนิดต่างๆ
  โดยมีโรงงานผลิตอยู่ที่จังหวัดสระบุรี ทั้งนี้ บริษัทฯเป็นผู้ผลิตปูนซีเมนต์รายใหญ่ลำดับ 3
  ของประเทศ โดยมีส่วนแบ่งการตลาดประมาณร้อยละ 18
  ของปริมาณการจำหน่ายทั้งหมดในประเทศ และเป็นผู้ผลิตปูนสำเร็จรูปรายใหญ่ลำดับ 2
  ของประเทศ

2. ธุรกิจเม็ดพลาสติก LDPE / EVA

  บริษัทฯเป็นผู้ผลิตและจำหน่ายผลิตภัณฑ์เม็ดพลาสติก LDPE 2 ชนิด ได้แก่ LDPE Homopolymer
  (LDPE) และ LDPE Copolymer (EVA) โดยมีโรงงานผลิตอยู่ที่จังหวัดระยอง เม็ดพลาสติก
  LDPE นำไปใช้เป็นวัตถุดิบในการผลิตผลิตภัณฑ์พลาสติกหลายประเภท ส่วนเม็ดพลาสติก EVA
  ส่วนใหญ่จะนำไปใช้ในอุตสาหกรรมรองเท้า โดยในปี 2555
  บริษัทฯมีส่วนแบ่งการตลาดในผลิตภัณฑ์เม็ดพลาสติก LDPE และ EVA ในประเทศ ประมาณ 20%
  และ 90% ของปริมาณการจำหน่ายทั้งหมดในประเทศ ตามลำดับ
  นอกจากนี้บริษัทฯยังเป็นผู้ผลิตเพียงรายเดียวในประเทศที่สามารถพัฒนาเทคโนโลยีการผลิตเม็ดพลาสติก
  EVA

  3. ธุรกิจคอนกรีตผสมเสร็จ

  บริษัท ทีพีไอ คอนกรีต จำกัด (ถือหุ้น 99.99% โดยบริษัทฯ)
  เป็นผู้ผลิตและจำหน่ายคอนกรีตผสมเสร็จรายใหญ่ลำดับ 2 ของประเทศ
  โดยมีส่วนแบ่งการตลาดประมาณ 13% ของปริมาณการจำหน่ายทั้งหมดในประเทศ
  โดยมีจุดเด่นด้านคุณภาพสินค้าและการพัฒนาปรับปรุงบริการอย่างต่อเนื่อง

  4. ธุรกิจผลิตกระแสไฟฟ้า

  บริษัท ทีพีไอ โพลีน เพาเวอร์ จำกัด (ถือหุ้น 99.99% โดยบริษัทฯ)
  ดำเนินธุรกิจผลิตกระแสไฟฟ้า(Power Plant) จากพลังงานความร้อนทิ้ง 3 โรงงาน
  กำลังการผลิตรวม 54 เมกกะวัตต์
  โดยได้รับบัตรส่งเสริมการลงทุนจากคณะกรรมการส่งเสริมการลงทุน
  เป็นโรงไฟฟ้าที่นำพลังงานความร้อนทิ้งจากการผลิตปูนเม็ดและปูนซีเมนต์ของบริษัทฯ
  มาทำการผลิตกระแสไฟฟ้า

  ในปี 2556 บริษัท ทีพีไอ โพลีน เพาเวอร์ จำกัด มีแผนขยายกำลังการผลิตกระแสไฟฟ้าขนาด
  90 เมกกะวัตต์โดย 30 เมกกะวัตต์
  จะผลิตจากพลังงานความร้อนทิ้งของเตาเผาโรงปูนซีเมนต์สายการผลิตที่ 4 และอีก 60
  เมกกะวัตต์ จะผลิตโดยใช้เชื้อเพลิงทดแทนจากขยะ
  โดยได้รับบัตรส่งเสริมการลงทุนจากคณะกรรมการส่งเสริมการลงทุนคาดว่าโครงการจะแล้วเสร็จในปี
  2557

  5. โรงงานแปรรูปขยะเป็นเชื้อเพลิงทดแทน (Refuse Derived Fuel–RDF Plant)

  บริษัท ทีพีไอ โพลีน เพาเวอร์ จำกัด (ถือหุ้น 99.99% โดยบริษัทฯ)
  ดำเนินธุรกิจโรงงานแปรรูปขยะเป็นเชื้อเพลิงทดแทน (RDF Plant)
  ทำให้บริษัทฯสามารถนำเชื้อเพลิงที่ผลิตได้ไปเผาร่วมกับถ่านหินในกระบวนการผลิตปูนซิเมนต์
  ซึ่งจะช่วยลดปริมาณการใช้ถ่านหิน
  โดยได้รับบัตรส่งเสริมการลงทุนจากคณะกรรมการส่งเสริมการลงทุน

  6. โรงงานผลิตเชื้อเพลิงเหลว (Pyrolysis Plant)

  บริษัทฯได้ก่อสร้างโรงงานแปรรูปขยะพลาสติกและยางเก่าให้เป็นน้ำมันดิบหรือเชื้อเพลิงเหลว(Pyrolysis
  Plant) ซึ่งจัดเป็นเทคโนโลยีที่ทันสมัย เป็นโครงการเชื่อมต่อจากโครงการ RDF Plant
  ได้รับการส่งเสริมการลงทุนจากคณะกรรมการส่งเสริมการลงทุน
  ทั้งนี้น้ำมันที่ผลิตได้จะนำมาใช้เป็นเชื้อเพลิงในกระบวนการผลิตปูนซีเมนต์ของบริษัทฯเอง
  ซึ่งเป็นการลดต้นทุนพลังงานให้แก่บริษัทฯ

7.  โรงงานผลิตปุ๋ยอินทรีย์ (Fertilizer Plant)

  บริษัท ทีพีไอ โพลีน ชีวะอินทรีย์ จำกัด (ถือหุ้น 99.99%โดยบริษัท ทีพีไอ โพลีน เพาเวอร์
  จำกัด) ดำเนินโครงการ Fertilizer Plant ซึ่งเป็นโครงการเชื่อมต่อจากโครงการ RDF
  Plant โดยได้รับการส่งเสริมการลงทุนจากคณะกรรมการส่งเสริมการลงทุน ทั้งนี้บริษัท ทีพีไอ
  โพลีน ชีวะอินทรีย์ จำกัด ได้รับการรับรองมาตรฐาน IFOAM สำหรับผลิตภัณฑ์ปุ๋ยอินทรีย์น้ำ
  (Liquid Fertilizer) ตั้งแต่วันที่ 5 กันยายน 2554

8.  ธุรกิจรับกำจัดกากอุตสาหกรรม

  บริษัทฯยังดำเนินธุรกิจให้บริการกำจัดกากอุตสาหกรรมจากโรงงานต่างๆ ภายในประเทศ
  ภายใต้ใบอนุญาตประกอบกิจการโรงงานปรับคุณภาพของเสียรวม
  ซึ่งได้รับอนุญาตโดยกรมโรงงานอุตสาหกรรม ซึ่งนอกจากจะช่วยกำจัดกากอุตสาหกรรมแล้ว
  ยังช่วยลดการใช้วัตถุดิบและเชื้อเพลิง ซึ่งมีผลให้สามารถประหยัดการใช้ทรัพยากรธรรมชาติ
  และช่วยรักษาคุณภาพสิ่งแวดล้อม

9.  ธุรกิจผลิตแอมโมเนียมไนเตรทและกรดไนตริก

  บริษัท ไนเตรทไทย จำกัด (ถือหุ้น 89% โดยบริษัทฯ ตามบัญชีรายชื่อผู้ถือหุ้นของบริษัท
  ไนเตรทไทย จำกัด (บอจ. 5) ที่กรมพัฒนาธุรกิจการค้า กระทรวงพาณิชย์
  รายละเอียดปรากฏตามหมายเหตุประกอบงบการเงินสำหรับปี 2555 ข้อ 45)
  เป็นผู้นำและครองส่วนแบ่งตลาดสูงสุดในประเทศสำหรับผลิตภัณฑ์แอมโมเนียมไนเตรทและกรดไนตริก
  โดยบริษัท ไนเตรทไทย จำกัด เป็นผู้ผลิตกรดไนตริกเพียงรายเดียวในประเทศ

10. ธุรกิจสถานีให้บริการน้ำมันและก๊าซธรรมชาติ (NGV)

  บริษัท ทีพีไอ โพลีน เพาเวอร์ จำกัด (ถือหุ้น 99.99% โดยบริษัทฯ)
  ยังดำเนินธุรกิจสถานีให้บริการน้ำมันและก๊าซธรรมชาติ (NGV)
  ทั้งในกรุงเทพมหานครและต่างจังหวัด ภายใต้โลโก้ทีพีไอพีแอล โดยสถานีให้บริการก๊าซธรรมชาติ
  (NGV) ได้รับบัตรส่งเสริมการลงทุนจากคณะกรรมการส่งเสริมการลงทุน
  ปัจจุบันมีสถานีให้บริการน้ำมันและก๊าซธรรมชาติจำนวน 12 สถานี

11. ธุรกิจน้ำดื่มตราทีพีไอพีแอล

  บริษัทฯดำเนินธุรกิจผลิตและจำหน่ายน้ำดื่มตราทีพีไอพีแอล ตั้งแต่ปี 2554 ซึ่งเป็นน้ำดื่มคุณภาพ
  ปลอดภัยต่อผู้บริโภค โดยผ่านเทคโนโลยีการกรองแบบ Reverse Osmosis System (RO)
  ใช้ปั๊มแรงดันสูงอัดน้ำผ่านเยื่อกรองคุณภาพสูง ฆ่าเชื้อโรค โดยใช้แสง UV (Ultra Violet)
  และนำก๊าซโอโซนมาใช้ในกระบวนการผลิตน้ำดื่มด้วย
  ได้รับการรับรองคุณภาพจากองค์การอาหารและยา (อ.ย.) โดยบริษัทฯ
  นำมาใช้สำหรับการบริโภคภายในองค์กรและจำหน่ายให้แก่บุคคลภายนอก

12. ธุรกิจPolene Solar®

  บริษัท ทีพีไอ ออลซีซั่นส์ จำกัด (ถือหุ้น 99.99% โดยบริษัทฯ) เป็นผู้ผลิตและจำหน่าย Polene
  Solar® (EVA Sheet Encapsulate) เพื่อใช้ในการผลิตแผงพลังงานแสงอาทิตย์ทั้งชนิด
  Crystalline และ Amorphous Thin Film
  โดยได้รับบัตรส่งเสริมการลงทุนจากคณะกรรมการส่งเสริมการลงทุน

13. ธุรกิจกระเบื้องคอนกรีต

  บริษัทฯมีโรงงานกระเบื้องคอนกรีต
  ซึ่งได้รับบัตรส่งเสริมการลงทุนจากคณะกรรมการส่งเสริมการลงทุน
  โดยเริ่มจำหน่ายผลิตภัณฑ์กระเบื้องคอนกรีตในปี 2555

14. ธุรกิจสำรวจและผลิตปิโตรเลียม

  บริษัท ทีพีไอ โพลีน เพาเวอร์ จำกัด (ถือหุ้น 99.99% โดยบริษัทฯ)
  ได้ลงนามในสัมปทานปิโตรเลียม เลขที่ 2/2554/110 แปลงสำรวจบนบกหมายเลข L29/50
  กับกระทรวงพลังงาน เมื่อวันที่ 8 กุมภาพันธ์ 2554
  เพื่อเป็นผู้รับสัมปทานในการดำเนินธุรกิจสำรวจและผลิตปิโตรเลียม
  โดยปัจจุบันอยู่ระหว่างการสำรวจแหล่งปิโตรเลียมซึ่งครอบคลุมเขตจังหวัดชัยภูมิและจังหวัดนครราชสีมา

นอกจากนี้ บริษัทฯได้ลงทุนในธุรกิจอื่นๆ ผ่านบริษัทย่อย
บริษัทร่วมของบริษัทฯซึ่งครอบคลุมทั้งธุรกิจประกันชีวิตธุรกิจพัฒนาอสังหาริมทรัพย์
และธุรกิจบรรจุถุงสินค้า เป็นต้น

โครงสร้างรายได้จากการขาย

  การลงทุนในธุรกิจที่เกี่ยวเนื่อง
  ได้ช่วยเสริมสร้างความมั่นคงให้แก่แหล่งที่มาซึ่งรายได้และการเจริญเติบโตอย่างมั่นคงของกลุ่มบริษัทในเครือทีพีไอ
  โพลีน โดยสรุปรายได้ ดังนี้

  หน่วย : ล้านบาท

+-------------+--------------+--------+--------+------+-------+------+
| ผลิตภัณฑ์      | ดำเนินการโดย  | % ก    | รายได้จ |      | รา    |      |
|             |              | ารถือหุ้น | ากลูกค้า |      | ยได้ระ |      |
|             |              |        | ภายนอก |      | หว่างส |      |
|             |              |        |        |      | ่วนงาน |      |
+-------------+--------------+--------+--------+------+-------+------+
|             |              | ขอ     | 2555   | 2554 | 2555  | 2554 |
|             |              | งบริษัทฯ |        |      |       |      |
+-------------+--------------+--------+--------+------+-------+------+
| ปูนซีเมนต์     | บ            | -      | 13,095 | 10   | 4,574 | 2    |
|             | มจ. ทีพีไอโพลีน |        |        | ,981 |       | ,274 |
+-------------+--------------+--------+--------+------+-------+------+
| เม็ดพลาสติก   | บ            | -      | 6,721  | 7    | 5,291 | 5    |
|             | มจ. ทีพีไอโพลีน |        |        | ,824 |       | ,606 |
+-------------+--------------+--------+--------+------+-------+------+
| คอ          | บจก          | 99.99  | 4,846  | 3    | 5     | 15   |
| นกรีตผสมเสร็จ | . ทีพีไอคอนกรีต |        |        | ,931 |       |      |
+-------------+--------------+--------+--------+------+-------+------+
| กระแสไฟฟ้า   | บจก. ทีพีไอ    | 99.99  | -      | -    | 686   | 618  |
|             | โพลีน เพาเวอร์ |        |        |      |       |      |
+-------------+--------------+--------+--------+------+-------+------+
| ผลิตภัณฑ์ชีวภาพ | บ            | -      | 152    | 229  | 819   | 825  |
|             | จก. ทีพีไอ โพล |        |        |      |       |      |
|             | ีน ชีวะอินทรีย์1/ |        |        |      |       |      |
+-------------+--------------+--------+--------+------+-------+------+
| แอมโ        | บจก.         | 5      | 789    | 818  | 14    | 14   |
| มเนียมไนเตรท |  ไนเตรทไทย2/ | 0.002/ |        |      |       |      |
+-------------+--------------+--------+--------+------+-------+------+
| น้ำมันเชื้อเพลิง | บจก. ทีพีไอ    | -      | 754    | 761  | 33    | 15   |
| ก๊าซ         | โพลีน เพาเวอร์ |        |        |      |       |      |
|             |              |        |        |      |       |      |
| NGV         |              |        |        |      |       |      |
+-------------+--------------+--------+--------+------+-------+------+
| รวม         |              |        | 26,357 | 24   | 1     | 9    |
|             |              |        |        | ,544 | 1,422 | ,367 |
+-------------+--------------+--------+--------+------+-------+------+

หมายเหตุ : 1/ ถือหุ้นร้อยละ 99.99 โดยบริษัท ทีพีไอ โพลีน เพาเวอร์ จำกัด

2/ แสดงสัดส่วนการถือหุ้น ตามหมายเหตุประกอบงบการเงินสำหรับปี 2555 ข้อ 27

3.4 เป้าหมายการดำเนินธุรกิจ

  บริษัทฯมีเป้าหมายที่จะรักษาความสามารถในการแข่งขันในอุตสาหกรรมการผลิตและจำหน่ายปูนซีเมนต์
  คอนกรีตผสมเสร็จ ผลิตภัณฑ์เม็ดพลาสติก กระเบื้องคอนกรีต ปุ๋ยอินทรีย์ และผลิตภัณฑ์อื่นๆในเครือ
  ทีพีไอโพลีน ทั้งในประเทศและต่างประเทศ
  โดยมีความมุ่งมั่นที่จะสร้างมูลค่าเพิ่มให้แก่ผลิตภัณฑ์และเพิ่มประสิทธิภาพการผลิตโดยลดต้นทุนด้านพลังงาน
  เน้นคุณภาพสินค้า โดยผลิตสินค้าที่เป็นมิตรกับสิ่งแวดล้อม พัฒนาประสิทธิภาพระบบการจัดส่ง
  ระบบการจัดสภาพสิ่งแวดล้อม ความปลอดภัยและอาชีว อนามัยของพนักงาน
  โดยมีการกำกับดูแลกิจการที่ดีรวมถึงการมีส่วนร่วมในการช่วยเหลือสังคม นอกจากนี้บริษัทฯ
  มีนโยบายเป็นบริษัทฯ ที่ลดการปล่อยก๊าซคาร์บอนไดออกไซด์ให้อยู่ในระดับศูนย์

  เพราะเรามุ่งมั่นทุ่มเทพัฒนาผลิตภัณฑ์และบริการอย่างต่อเนื่อง
  จึงทำให้ทีพีไอโพลีนเป็นบริษัทฯชั้นนำของคนไทยที่นำเสนอผลิตภัณฑ์และบริการที่มีคุณภาพสูง
  ในราคาที่เป็นธรรม และสามารถแข่งขันได้ในระดับสากล

  ทีพีไอโพลีนยังคงธำรงไว้ซึ่งเกียรติศักดิ์ขององค์กรอันดับหนึ่งของประเทศในการสร้างสรรค์และรักษาสมดุลทางธุรกิจ
  ชุมชน สังคม และสิ่งแวดล้อม เพื่อสังคมที่เข้มแข็งและธุรกิจที่ยั่งยืนสืบไป
  ตามนโยบายความรับผิดชอบของทีพีไอโพลีนต่อสังคม